钦定古今图书集成/历象汇编/岁功典/第065卷 > 癸辛杂识 > 七夕赋 唐王勃
## 钦定古今图书集成/历象汇编/岁功典/第065卷 > 癸辛杂识 > 七夕赋 唐王勃

若夫乾灵鹊谶之端，地辅龙骖之始。凭紫都而授历，
按元丘而命纪。凤毛锺桂阃之祥，麟角灿椒庭之祉缘朱轩于九域，振黄麾于万里。抗芝馆而星罗，擢兰
宫而雾起。则有皇慈雾洽，圣渥天浮。庭分玉禁，邸瞰
金楼。剪凫洲于细柳，披鹤籞于长楸。启鱼铃而分帝
术，授虹璧而控神州。拥黄山于石磴，泄元灞于铜沟。
列瑶窗而送燠，辟银榜而迎秋。君王乃排青幌，摇朱
舄；戒鹓舆，静鸾掖。绕霞廊而转步，傃云阡而纵迹。啸
陈客于金床，命淮仙于桂席。翔翠䍐于云甸，迎箫吹
于凤驿。伫灵匹于星期，眷神姿于月夕。于时玉绳湛
色，金汉斜光。烟凄碧树，露湿银塘。视莲潭之变彩，见
松院之生凉。引惊蝉于宝瑟，宿兰燕于瑶筐。绿台兮
千仞，赩楼兮百常。拂花筵而惨恻，披彩序而徜徉。结
遥情于汉陌，飞永睇于霞庄。想佳人兮如在，怨灵欢
兮不扬。促遥悲于四运，咏遗歌于《七襄》。于是虬檐晚
静，鱼扃夜饰。忘帝子之光华，下君王之颜色。握犀管，
展鱼笺，顾执事，招仲宣。仲宣跪而称曰：“臣闻九变无
津，三灵有作，布元气于浩荡，运太虚于寥廓。”辨河鼓
于西壖，下天孙于东堮。循五纬而清黄道，正三衡而
澄紫落。海人支石之机，江女穿针之阁。鄙尘情于春
念，拟仙契于秋诺。于是光清地岊，气敛天标，霜凝碧
宙，水莹丹霄。跃麟轩于雾术，褰翠羽于星桥。征赤螭
而架渚，漾青翰而乘潮。停翠梭兮卷霜縠，引鸳杼兮
割冰绡。举黄花而乘月艳，笼黛叶而卷云娇。抚今情
之恨促，指来绪而伤遥。既而丹轩万栱，紫芳千籥，仙
御逶迟，灵徒扰弱。风惊雨骤，烟回电烁。娲皇召巨野
之龙，庄叟命雕陵之鹊。驻麟驾，披鸾幕，奏云悬，汎霞
酌。碧虬玉室之馔，白兔银台之药。荷叶赪鲛，芙蓉青
雀，上元锦书传宝字，王母琼箱荐金约彩。“鱼头比
目缝，香缄燕尾同心缚。”罗帐五花悬，珉砌百枝然。下
芸帱而䁥枕，弛兰服而交筵。托新欢而密勿，怀往眷
而潺湲。于是羁鸾切镜，旅鹤惊弦。悲侵玉履，念起金
钿。俨归装而容曳，整还盖而迁延。洞庭波兮秋水急，
关山晦兮夕雾连。谓河汉之无浪，似参商之永年。君
王乃背雕砌，陟元室。冲想自闲，神情如逸。痛“灵妃之
稀偶，喜沈思之可毕。”荆艳齐升，燕佳并出，金声玉貌，
蕙心兰质。珠栊绮槛，北风台，绣户雕窗南向开，“响曳
红云歌面近，香随白雪舞腰来。掩清琴而独进，凌绛
树而轻回。卢女黄金之碗，张家碧玉之杯。奉君王于
终夕，夫何怨于良媒。”俄而月还西汉，霞临东沼。凫氏
鸣秋，鸡人唱晓。玉关控鹤，琼林飞鸟。君王乃驭风殿
而长怀，俯云台而自矫。矜雅范而霜厉，穆冲衿而烟
渺。迎十客，召三英。香涵蔗酎，吹肃兰旌。娃馆疏兮绿
草积，欢房寂兮紫苔生。耸词锋于月径，披翰薮于云
扃。方绝元、凯而高视，岂与梁楚而骈声。